**Uzticama zinātne nekaitīgas pārtikas nodrošināšanai Eiropā**

Kampaņas "Safe2Eat" būtība ir sniegt eiropiešiem iespēju droši izvēlēties pārtiku, izskaidrojot pārtikas nekaitīguma zinātnisko pamatojumu.

ES ir viena no stingrākajām pārtikas nekaitīguma sistēmām pasaulē. Šī sistēma, kas balstīta uz zinātnisko izcilību, ietver ciešu sadarbību starp Eiropas Pārtikas nekaitīguma iestādi (*EFSA*) un valstu pārtikas nekaitīguma iestādēm visā Eiropā, abām pusēm uzņemoties galveno lomu.

*EFSA* cieši sadarbojas ar labākajiem zinātniekiem no visas ES, veicot analīzes un novērtējumus un konsultējot par pārtikas nekaitīgumu un uzturvērtību, pamatojoties uz jaunākajiem pierādījumiem. Tādējādi tiek nodrošināts, ka eiropieši var mierīgi baudīt maltītes, zinot, ka viņu drošība ir prioritāte.

*EFSA* darbs ir svarīgs ne tikai patērētāju drošības un uztura jomā, bet arī dzīvnieku un vides aizsardzībā pret pārtikas apritē pastāvošajiem riskiem. Ar šiem centieniem *EFSA* veicina Eiropas iedzīvotāju un mūsu vides vispārējo labbūtību.

**“Safe2Eat”**

Katru dienu tiek izdarītas neskaitāmas pārtikas produktu izvēles, un faktori, kas ietekmē šo izvēli, var atšķirties atkarībā no patērētāja.  Saskaņā ar "[2022. gada Eirobarometra aptauju par pārtikas nekaitīgumu ES](https://www.efsa.europa.eu/en/corporate/pub/eurobarometer22)" izmaksas un garša ir galvenie faktori, kas ietekmē patērētāju lēmumu pieņemšanu saistībā ar pārtiku – attiecīgi 54 % un 51 %, kam seko pārtikas nekaitīgums un pārtikas izcelsme – abi faktori sasniedz 46 %. Aptuveni četri no desmit respondentiem norāda, ka svarīga ir uzturvērtība, 16 % norāda uz ietekmi uz vidi un klimatu, bet 15 % norāda, ka viņu izvēli nosaka ētiskie apsvērumi un pārliecība.

Neatkarīgi no faktoriem, kas ietekmē lēmumus par pārtikas iegādi un patēriņu, Eiropas iedzīvotāji, pateicoties stabilajai pārtikas nekaitīguma sistēmai, var būt droši, ka viss, ko viņi izvēlas ēst, ir nekaitīgs.

Eiropas patērētāji ir vieni no vislabāk aizsargātajiem un informētajiem patērētājiem pasaulē jautājumos par patērēto pārtiku. Zinātnieki no visas ES pārbauda zinātniskos datus un pētījumus, lai novērtētu pārtikas radītos riskus, atbalstot iestādes, kas regulē produktu nekaitīgumu mūsu tirgos un veikalos. ES pārtikas nekaitīguma sistēma nodrošina, ka ikvienam Eiropas iedzīvotājam ir tiesības zināt, kā viņa patērētā pārtika tiek ražota, apstrādāta, iepakota, marķēta un pārdota.

**Par kampaņu**

Kampaņas "Safe2Eat", kas sāksies šā gada maijā un iepriekš bija pazīstama ar nosaukumu #EUChooseSafeFood, mērķis ir turpināt iepriekšējo kampaņu izpratnes veicināšanas centienus, lai rosinātu kritisku domāšanu un veicinātu Eiropas iedzīvotāju iesaistīšanos pārtikas nekaitīguma jautājumos.

Jau ceturto gadu kampaņa ir vērsta uz trim galvenajām jomām:

* **droša pārtikas prakse** – Eiropas, starptautiskie un valstu noteikumi, kas pamatoti ar zinātniskiem pierādījumiem, nodrošina pārtikas nekaitīgumu no lauka līdz galdam. Lai patērētājiem dotu iespēju izdarīt pārdomātu izvēli, tiek sniegti padomi par drošu pārtikas apstrādi, uzglabāšanu, etiķešu lasīšanu un gatavošanu, kas pamatoti ar jaunākajiem zinātniskajiem datiem;
* **pārtika un jūsu veselība** – daudzveidīgs uzturs, kurā līdztekus pārstrādātiem pārtikas produktiem iekļautas arī svaigas sastāvdaļas, veicina vispārējo veselību. Dažkārt ir nepieciešami pārtikas produkti ar papildu labvēlīgu ietekmi uz veselību vai uztura bagātinātāji, un kampaņa sniegs skaidrību par uztura vajadzībām, veselīguma norādēm un to zinātnisko pamatojumu;
* **kas ir jūsu pārtikā** – Eiropas noteikumi nodrošina pārtikas sastāvdaļu, tostarp piedevu un aromatizētāju, nekaitīgumu.

Kampaņa būs vērsta uz to, lai izskaidrotu, kāpēc pārtikas piedevas un jauni pārtikas produkti ir nekaitīgi. Turklāt tajā tiks uzsvērts, kā skaidri jāmarķē produkti, kas satur pārtikas alergēnus.

Kampaņas "Safe2Eat" mērķis ir uzrunāt plašu sabiedrības daļu – gan tos, kam ir augsta informētības pakāpe un mazas bažas par pārtikas nekaitīgumu, gan tos, kas ir ļoti norūpējušies un mazāk informēti. Tāpēc saziņas stils ir veidots tā, lai tas būtu informatīvs un skaidrs, vienlaikus saglabājot pārliecinošu, optimistisku un dinamisku toni.

**Kā iesaistīties kampaņā?**

Ir vairāki veidi, kā pievienoties kampaņai, un daudzi kampaņas resursi ir pieejami vairākās ES valodās:

* kopīgojiet mūsu bezmaksas materiālus no rīkkopas ar saviem sekotājiem un palīdziet eiropiešiem uzzināt, ka neatkarīgi no tā, kā viņi izvēlas pārtiku, viņi var būt pārliecināti, ka to var droši ēst;
* apmeklējiet kampaņas tīmekļa vietni (TBC), kurā varat atrast praktiskus padomus par pārtikas produktu izvēli, un informējiet patērētājus par zinātnes atziņām, kas nodrošina mūsu pārtikas nekaitīgumu;
* turpiniet uzturēt saikni; sekojiet *EFSA* vietnē X (agrāk Twitter), LinkedIn, Instagram un YouTube un kopīgojiet jaunākās ziņas par kampaņu ar saviem sekotājiem;
* izplatiet informāciju par mūsu kopīgajiem centieniem nodrošināt nekaitīgu pārtiku un zinātnisko pamatojumu, izmantojot kampaņas tēmturus #EUSafe2Eat, lai iesaistītos un popularizētu dažādos uzsāktos pasākumus.

**Kampaņas rīkkopa**

Kampaņas rīkkopā ir iekļauti tulkotie kampaņas materiāli, kurus ieinteresētās personas var izmantot valsts līmenī, lai atvieglotu informācijas izplatīšanu par kampaņu un palielinātu sasniegto cilvēku skaitu.

* **Kampaņas informatīvais materiāls** – šajā dokumentā sniegts pārskats par kampaņas mērķiem, tematiem, mērķauditoriju un saziņas stilu. To var izmantot, lai izstrādātu ar kampaņu saistītu saturu, vai arī kopīgot jau sagatavoto informāciju.
* **Galvenie vizuālie materiāli** – augstas kvalitātes vizuālie materiāli, kas aptver visus kampaņā aplūkotos tematus. Pieejami jūsu valodā un piemēroti izmantošanai jūsu tīmekļa vietnē, sociālo mediju kontos, informatīvajos biļetenos vai citās attiecīgajās platformās.
* **Lietošanai gatavi sociālo mediju ieraksti (vietējā valodā)** – jūs varat tos kopīgot savos sociālo mediju kanālos, izmantojot kampaņas oficiālo tēmturi #Safe2EatEU. Lai uzlabotu pamanāmību, savos ziņojumos neaizmirstiet pieminēt *EFSA*.

**Kontaktinformācija**

[***EFSA Media Relations Office***](https://www.efsa.europa.eu/news/presscontacts)

Tālr.: [+39 0521 036 149](file:///C:\Users\ahn\Downloads\t%C4%81lr.:+390521036149)

E-pasts: [press@efsa.europa.eu](mailto:press@efsa.europa.eu)